Kings se stut vir vier weke geskors | Netwerk24
Kings se stut vir vier weke geskors
Deur Johann de Jager 15 Januarie 2020 14:00
Die Southern Kings se stut Pieter Scholtz is ná sy rooikaart in die Pro14-wedstryd teen Edinburgh vir vier weke geskors.
Pieter Scholtz / Foto: Gallo Images
Hy het die reg om intussen te appelleer teen die bevinding wat gemaak is ná 'n tugverhoor via 'n video-konferensie.
Scholtz is in die 13de minuut van die Kings se wedstryd teen Edinburgh op Murrayfield afgestuur nadat hy met 'n stormlopie die tuisspan se flank John Barclay met sy elmboog in die gesig getref het.
Edinburgh het die wedstryd met 61-13 gewen.
Die dissiplinêre paneel van Wallis – Rhian Williams, Simon Thomas en Nigel Williams – het Dinsdag in Neath vergader nadat die skeidsregter Joy Neville hom 'n rooikaart vir die oortreding gewys het.
Scholtz se vorige rekord is in ag geneem en versagting van 40% is toegepas.
Die stut sal van 17 Februarie weer oorweeg kan word.
Die Kings se volgende wedstryde is die twee derbies teen die Cheetahs op 25 Januarie in Port Elizabeth en op 1 Februarie in Bloemfontein.